b'\n_START_ARTICLE_\nMartin Imbri\xc5\xa1evi\xc4\x87\n_START_PARAGRAPH_\nMartin Imbri\xc5\xa1evi\xc4\x87 (Peteranec, 1801. - Peteranec, 3. rujna 1880.)_NEWLINE_U vojsci je slu\xc5\xbeio od 1818. godine, a najvi\xc5\xa1e u 3. ogulinskoj grani\xc4\x8darskoj pukovniji. Godine 1848. je sudjelovao u raznim bitkama u Italiji, a zbog zasluga je dobio \xc4\x8din satnika. Nakon toga je do 1857. slu\xc5\xbebovao u Vr\xc5\xa1cu, u glavnom gradu Sedmogradske (Erdelja, Transilvanije) - Gyulafeh\xc3\xa9rv\xc3\xa1ru (danas Alba Iulia u Rumunjskoj) i na donjem toku rijeke Dunav. Kada su 1853. u okolici Or\xc5\x9fove prona\xc4\x91eni 1849. nestali kraljevski znakovi i kruna Sv. Stjepana, zbog uspje\xc5\xa1nog vo\xc4\x91enja potrage odlikovan je visokim Redom \xc5\xbeeljezne krune III. razreda i imenovan vitezom s pridjevkom \xc2\xabod Alliona\xc2\xbb. U bitki kraj Magente 1859. dospio je nakratko u francusko zarobljeni\xc5\xa1tvo. Nakon \xc5\xa1to mu je Franjo Josip I. 1861. potvrdio plemstvo, kruna Sv. Stjepana postala je sastavnim dijelom njegova obiteljskog grba. U Hrvatskom povijesnom muzeju u Zagrebu je sa\xc4\x8duvana grbovnica Martina Imbri\xc5\xa1evi\xc4\x87a napisana u Be\xc4\x8du 1861. godine.'